‘ধুম’-নায়িকা বেশ অনেকদিন হল ঘোর সংসারী। বিয়ে করেছেন ছেলেবেলার বন্ধু ভরত তখতানিকে এবং তার পরে লম্বা ব্রেক নিয়েছেন কেরিয়ার থেকে। এই সময়টুকু তিনি পুরোটাই তাঁর স্বামী ও পরিবারকেই দিতে চেয়েছেন। এখন জীবনের আর এক নতুন অধ্যায় শুরু করতে চলেছেন এষা। মা হতে চলেছেন তিনি। এবং এই সুন্দর মুহূর্তটিই আরও সুন্দর হয়ে উঠল পারিবারিক রীতিপালনে। 
গত কয়েক মাস ধরেই একটু একটু করে নিজেকে প্রস্তুত করছেন এষা নতুন অতিথিকে বরণ করে নিতে। নিজে হাতে নার্সারি সাজিয়েছেন, বিশেষ স্পিরিচুয়াল ক্লাসও করছেন। এষার শ্বশুরবাড়ি, সিন্ধি ‘তখতানি’ পরিবারের নিয়ম, পূর্ণ গর্ভবতীকে সাধ দেওয়ার সময়ে আরও একবার বিয়ে দেওয়া হয় তার স্বামীর সঙ্গে। সেই নিয়ম মেনেই আজ ২৪ অগস্ট, মুম্বইয়ের ইসকন মন্দিরে আবারও বিবাহবন্ধনে আবদ্ধ হলেন এষা ও ভরত।

মা হেমা মালিনী, স্বামী ভরত তখতানি ও শ্বশুর-শাশুড়ি, বিজয় ও পূজা তখতানির  সঙ্গে এষা দেওল। ছবি সৌজন্য: অ্যাসরটেড মোশন পিকচার্স 
হেমা মালিনী, অহনা দেওল ও পরিবারের অন্যান্য সদস্যদের সামনে ভরতের সঙ্গে তিনটি ফেরা নিলেন এষা ও ভরত। তার পরিবারের সদস্যরা ছাড়া আমন্ত্রিত ছিলেন শুধুমাত্র ঘনিষ্ঠ পারিবারিক বন্ধুরা। এই সুন্দর মুহূর্তের সাক্ষী থাকলেন জয়া বচ্চন, ডিম্পল কাপাডিয়া, মধু, লেখক-প্রযোজক রাম কমল মুখোপাধ্যায় ও সুধাংশু পান্ডে। অনুষ্ঠানের অঙ্গ হিসেবে হেমা মালিনী ও জয়া বচ্চন সুখী-দম্পতিকে আশীর্বাদ করলেন তেল-কুমকুম দিয়ে। 
দেখুন অনুষ্ঠানের ভিডিও নীচের লিঙ্কে ক্লিক করে— 

 

জয়া বচ্চন আশীর্বাদ করছেন দম্পতিকে। ছবি সৌজন্য: অ্যাসরটেড মোশন পিকচার্স
অনুষ্ঠানের পরে ছপ্পন ভোগ পরিবেশিত হল অভ্যাগতদের জন্য। মেয়ের এই দ্বিতীয় বিয়েতে ড্রিমগার্ল হেমা মালিনীর একটি অনেক দিনের সাধ পূরণ হল। তাঁর অফিসিয়াল বায়োগ্রাফার রাম কমল মুখোপাধ্যায় জানালেন, ‘‘হেমাজি আজ একটি কাঞ্জিভরম পরেছিলেন। এই শাড়িটা তিনি এষার বিয়েতে পরতে চেয়েছিলেন কিন্তু পাঁচ বছর আগে এষার বিয়ের সময় নীতা লুল্লা তাঁর আউটফিট ডিজাইন করেন। আজ এষার সিন্ধি বিবাহ অনুষ্ঠানে তাঁর সেই শাড়িটির কথা মনে পড়ে এবং তিনি ওই শাড়িটিই পরেন।’’

এষা দেওল ও রাম কমল মুখোপাধ্যায়। ছবি সৌজন্য: অ্যাসরটেড মোশন পিকচার্স
মেয়ের বিয়ের সময় যে শখটি পূরণ হয়নি, নাতি বা নাতনির আগমনী উপলক্ষে সেই শখ পূরণ হল মায়ের। গ্ল্যামার দুনিয়ার মোড়ক সরিয়ে নিলে আসলে তো সব পরিবারেই সেই বন্ধনের গল্প। ভাল থাকুন এষা-ভরত ও তাঁদের পরিবারের সকলে। শুভেচ্ছা রইল।  

ছবি সৌজন্য: অ্যাসরটেড মোশন পিকচার্স